Hlina, Alojz, poslanec NR SR (2013-10-16):
Vážená pani predsedajúca, vážený pán minister, vážení kolegovia, vážení občania, v zmysle toho, čo tu predchádzajúci pán minister povedal, že rozumiem všetkému, tak mi nedá, aby som sa aj vnútrozemskej plavbe nevyjadril. A koniec koncov je to zákon z môjho portfólia, lebo ja som už dvakrát predkladal návrh na zmenu tohto zákona. Takže sa nehanbím priznať k tomu, že ma vnútrozemská plavba zaujíma. Možno keby sme mali more, tak je to tak aj s námornou plavbou. Ja som v zásade veľmi jednoduchú zmenu navrhoval. A teda som rád, že je tu tento zákon. Teší ma to. To znamená, je príležitosť diskutovať aj v druhom čítaní v novembri okrem toho, že si pripomenieme krásne to, 17. november, ktorý umožnil, že niektorí sú tam, kde sú, aj sa dostať k tomu, že vylepšíme to, čo treba vylepšiť, respektíve v tejto navrhovanej zmene sa vrátime tam, kde sme boli, a nikoho to nebolelo, len to niekomu vadilo. To znamená, ten register, ktorý bol do určitého času verejný, sa zhodou náhod pre niečo stal neverejným. A ja budem korektný. A chcem byť korektný v tom, že ja som mal určitú diskusiu, kde sme na tú tému debatovali. A hovorilo sa tak o tom, že to nebolo len prvoplánovo kvôli tomu, aby si niekto uchránil to, koho je vlastne ten vežičkový hausbót, ale že to je v nejakej línii európskeho zákonodarstva a že to je nejaké smerovanie. Ale nebolo mi to až tak vysvetlené, že by som bol o tom hlboko presvedčený. Ale je to údajne línia. Ja mám na ňu svoj názor. My sme vždycky nakoniec každú líniu ešte o niečo pritvrdili. Ale rád si to nechám vysvetliť. Čiže ak európske zákonodarstvo sa vyvíja tým smerom, že nemáte voľne a dostupne zistiť, koho je tá jachta, tak nevylučujem, že nejaký záujem na tom môže byť. Ale neverím tomu, že sa európske zákonodarstvo vyvíja tým smerom, že bude uzatvárať katastre, lebo katastre, to sú dostupné údaje. A to, čo na tom jarovskom jazere vzniklo, to sú domy, hej, čiže si povedzme pravdu. Teda v tomto prípade to ja viem, že z formálneho hľadiska to nesedí, ale reálne je to tak, tú prepotrebnú informáciu, koho vlastne je ten vežičkový hausbót, chceme utajiť. Tak s tým si dovolím nesúhlasiť, a to dosť výrazne. A neverím, že k tomu to smeruje. Čiže, pán minister, ak by náhodou naozaj bolo pravdou to, že sa ten smer vyvíja takto v oblasti hausbótov, hej, tak nevylučujem, že môžete priniesť niečo fakt tak dobre spracované, že vyradíte z toho jachty, keď teda nie je vôľa vedieť, kto ich vlastní, ale hausbóty tam budú, no, aby sme to my vedeli, lebo tie hausbóty sa vyznačujú takou až mysterióznosťou, by ste neverili, takou, že tam sa dokonca zistilo, že tie úpravy nepatria nikomu. To znamená, to by jeden neveril, čo všetko sa k tým hausbótom dá, k čomu sa dopracovali, že zisťovaním miestnym sa zistilo, že hodnotné úpravy brehu nemajú vlastníka. Tak možno aj tu zistíme, že ani ten vežičkový hausbót nemá vlastníka, alebo možno sa tu dozvieme, koľko hausbótov vlastní koľko politikov a koľko politikov si myslí, ja to nevylučujem, že to môže byť aj príjemné bývanie. Však, všetko v poriadku, ale boli by fakt korektné voči ostatným občanom aj všetky tie náležitosti na to, aby ste mohli hausbótovať, hej, tam, kde v zásade by sa to robiť nemalo. Ale už keď ste sa tak rozhodli, aspoň z formálneho hľadiska to majte v poriadku, lebo hrozia koniec koncov aj možné tragédie. Však toho sme boli svedkom, však jeden hausbót tam vyhorel. Viete, keď máte v hausbóte krb, tak to je ťažké povedať, či to je hausbót. No takže tiež aj to je možno údaj potrebný pre kominárov, aby vedeli, či majú revíznu správu z komína, keď už tam majú krby. Ja neviem možno tam majú aj vírivky. Ja neviem, čo všetko v tých hausbótoch majú. Čiže keby sme to predefinovali, takže to som, pán minister, chcel, či by ste prípadne nezvážili, že do druhého čítania by ste takýto pozmeňovák doniesli, že ten register sa stane takým, aký bol, aspoň už keď nie jachty, tak aspoň hausbóty. Ďakujem pekne.